Kien proprju waqt il-kunċert tradizzjonali tat-2 ta' Settembru tas-sena 2015 li l-Għaqda Mużikali Marija Bambina – Banda Vittorja tan-Naxxar fetħet uffiċjalment iċ-ċelebrazzjonijiet fl-okkażjoni tant mistennija ta' għeluq il-mitt sena mit-twaqqif tas-soċjetà. Kien f'din l-okkażjoni li ġew inawgurati l-logo taċ-ċentinarju, xogħol l-artist Adonai Camilleri Cauchi, u l-innu ċentinarju, kompożizzjoni mill-isbaħ tal-Mro Ray Sciberras u lirika ta' Anselm Sciberras. Kien dan il-punt ta' tluq lejn sena mimlija atttivitajiet liema bħala. Nibdew biex insemmu l-udjenza li l-Banda Vittorja kellha mal-Qdusija Tiegħu Papa Franġisku fil-Vatikan, nhar l-Erbgħa 16 ta' Settembru 2015, kif ukoll iż-żewġ konkorsi tal-kant Century Voices bis-sehem ta' numru konsiderevoli ta' kantanti lokali. Ta' min isemmi wkoll il-wirjiet li saru fil-Milied fejn il-presepju, xogħol l-artist Naxxari Jennings Falzon, ġie kklassifikat l-ewwel post fil-kategorija ta' presepji ta' qies medju u ġie mogħti wkoll rikonoxximent speċjali għall-mod artistiku, kreattiv u innovattiv ta' kif ġie ppreżentat il-presepju. Mhux inqas kienet il-wirja fi żmien il-Ġimgħa l-Kbira, b'vari xogħol l-artist Michael Cutajar Zahra; u mhux inqas l-armar tal-faċċata, rigal denju mill-Kummissjoni Żgħażagħ Vittorjani li din is-sena tiċċelebra t-tmien sena tagħha. Il-festa 2016 Naturalment, iċ-ċelebrazzjonijiet qed jilħqu l-qofol tagħhom f'dawn il-jiem fil-ġimgħa tal-festa. Nhar il-Ġimgħa 26 ta' Awwissu ittellgħet Akkademja Mużikali fil-parroċċa arċipretali u arċimatriċi tan-Naxxar, bis-sehem tal-preżentatur erudit George Peresso. Kienet serata strepituża fejn il-Banda Vittorja, taħt id-direzzjoni tas-surmast direttur il-Mro Roderick Bugeja tat prestazzjoni mill-aqwa taħt il-ħarsa grazzjuża tal-padruna. Kien hawn li ġiet irregalata lis-Soċjetà relikwa li tikkonsisti f'indunment tal-qaddis devotissimu Malti San Ġorg Preca. Insemmu mbagħad il-quddiesa ta' ringrazzjament immexxija mill-W.R. Arċipriet David Gauci nhar it-28 ta' Awwissu fejn l-udjenza tant numeruża preżenti kellha ċ-ċans iżżur is-swali taċ-Socjetà, l-arkivji storiċi u l-koppla unika li tinsab f'fażi avvanzata ħafna. It-Tnejn 29 ta' Awwissu l-membri tal-kumitat, immexxija mill-President tas-Soċjetà l-Onor. Michael Farrugia, assistew għal quddiesa fiċ-ċimiterju tan-Naxxar fejn wara tpoġġew kuruni u ndaqqet fanfarra sabiex tiġi onorata l-memorja tal-membri defunti, il-fundaturi u d-diriġenti tas-soċjetà. Kien il-Ħamis l-1 ta' Settembru li s-Soċjetà introduċiet fin-Naxxar għall-ewwel darba l-festa tat-tfal, immexxija mis-saċerdot novell Fr James Saydon. Hawn rajna għadd sabiħ ta' tfal ċkejknin li, fost il-ferħ u l-entużjażmu, ġarrew proċessjonalment xbieha tal-Bambina akkumpanjati mill-Banda Vittorja u allievi tagħha lejn is-sede tas-Soċjetà fejn segwiet ċerimonja bis-sehem tal-kantanti rebbieħa tal-konkors Century Voices. Ma nistgħux ma nsemmux il-kunċert indimentikkabbli tat-2 ta' Settembru ta' din is-sena li kien taħt il-patronċinju tal-E.T. Marie-Louise Coleiro Preca, President tar-Repubblika ta' Malta. Hawn assistejna għal kunċert uniku fejn il-banda kienet qed talterna ma' feature storiku fuq kitba ta' Mark Mangani li llustra siltiet tematiċi mill-istorja ċentinarja tas-Soċjetà. Kien proprju hawn li ġiet inawgurata l-pubblikazzjoni Mitt Sena ta' Storja; pubblikazzjoni b'165 paġna ta' storja, tagħrif, informazzjoni u ritratti li jillustraw b'mod esklussiv ġrajjiet is-Soċjetà fuq kitba tal-istorku Naxxari Paul Catania u ffinanzjat mill-Ismall Initiatives Support Scheme. Biss dan ma kienx biżżejjed. Ġiet inawgurata wkoll, mill-E.T. l-President ta' Malta, bandalora kommemorattiva mill-isbaħ fuq disinn ta' Silvio Pace u rrakkmata b'ħila kbira minn Patri Martin Borg, kif ukoll il-bank artistiku tagħha, xogħol fin ta' Jason Farrugia, Paul Farrugia u Manuel Xuereb. Finalment inkixfet ukoll lapida monumentali fuq disinn ta' Adonai Camilleri Cauchi u maħduma mill-marmista Naxxari Arbaham Bellia biex tibqa' tfakkar din l-okkażjoni tul is-snin. Ilbieraħ is-Sibt, il-banda Vittorja akkumpanjat b'ferħ il-pussess tas-soċerdot Naxxari Fr James Saydon, f'korteo li għadda minn quddiem is-sede tas-Soċjetà u ntemm quddiem il-knisja fejn il-Banda Vittorja eżegwiet l-innu pontifiċju. Naturalment, iċ-ċelebrazzjonijiet se jipproċedu llejla, fejn wara li l-marċ tradizzjonali tal-ewwel tridu jasal f'Misraħ ir-Rebħa, se nassistu għal sorpriża mill-Kummissjoni Żgħażagħ. Ikun imiss il-marċ tradizzjonali tal-aħħar tridu nhar is-6 ta' Settembru. Hawn, din is-sena se nassistu għall-ewwel darba għall-esibizzjoni tan-nar tal-ajru bl-isem ta' The Centenary Pyromusical Show fid-9pm u wara, ħarqa tan-nar tal-art mill-aqwa, kif jintemm il-marċ, li kull sena tiġbed ammont kbir ta' nies. Insemmu mbagħad lejlet il-festa, fejn il-Banda Vittorja takkumpanja x-xbieha artistika tal-Bambina li eventwalment tittella' fuq il-pedestall tagħha biswit il-każin li issa huwa komplut. Il-qofol jintlaħaq nhar it-8 ta' Settembru, il-festa nazzjonali li fiha niċċelebraw it-twelid imqaddes t'Ommna Marija u r-rebħa glorjuża tal-Assedju tal-1565. Il-Banda Vittorja se tferraħ it-toroq Naxxarin bil-marċ ta' filgħodu u ssellem lix-xbieha titulari b'fanfarra hekk kif titwassal quddiem is-sede tas-Soċjetà li ġġib isimha fil-purċissjoni solenni. Filwaqt li nistiednuk tingħaqad magħna f'dawn iċ-ċelebrazzjonijiet, nawguraw mill-qalb il-festa t-tajba lin-Naxxarin, lis-Sengleani, lill-Melliħin u lill-poplu tax-Xagħra t'Għawdex.